সদ্য শেষ হয়েছে স্টার জলসা-র ধারাবাহিক ‘মেমবউ’। দীর্ঘ ব্যস্ততা কাটিয়ে ক’দিন একটু রিল্যাক্স করছেন টেলি-নায়িকা প্রিয়ম চক্রবর্তী। তার ফাঁকে এবেলা ওয়েবসাইটের সঙ্গে আড্ডা দিলেন— 
তোমার নো মেকআপ লুক এত সুন্দর, মেকআপ করে খুব ফ্ল্যাট লাগে কিন্তু...
প্রিয়ম: আমি নিজে চেষ্টা করি যাতে ওই হেভি মেকআপটা না নেওয়া যায়। নিজস্ব মেকআপ ইউজ করি। আমি জানি বেশি মেকআপে একদম ভাল লাগে না আমাকে দেখতে। তবে ফ্ল্যাট লাগে যেটা বলছ, সেটা কিছুটা আলোর জন্যেও হয়। যেহেতু সিরিয়াল করি, তাই একটা বেসিক আলো করতেই হয় সবার জন্য। আর যেহেতু অনেকটা সময় ধরে শ্যুটিং হয় আর আমাদের ওয়র্ক প্রেশারটা এত বেশি থাকে তাই সময় থাকে না দ্বিতীয়বার আবার ফ্রেশ করে মেকআপ করার। সেজন্য আমাদের সকালবেলাতেই একটা বিশাল হেভি মেকআপ হয়, যাতে সারাদিন ওটা স্টে করে। কিন্তু আমি যতটা পারি, বেসটা পাতলা রাখি। আর আমার মেকআপ করতে একদম ভাল লাগে না, একদম না। আমি চাই যে আমি কোনও ছবি করি, যেখানে প্রথমেই আমি বলব যে... আমি জানি, যে কোনও ডিরেক্টরই আমাকে দেখে বলবে যে, তুমি মেকআপ কোরো না। আমাকে একদম অন্যরকম লাগে উইদাউট মেকআপ। 
আরও পড়ুন
সিরিয়ালের ঐশ্বর্যের চেয়ে কতটা আলাদা বাস্তবের নবনীতা
বলিউডে পা রাখতে চলেছেন বাংলার আর এক অভিনেত্রী

অভিনয়ে এলে কীভাবে? 
প্রিয়ম: আমি ক্লাস সেভেন-এইট থেকে থিয়েটার করতাম। প্রথম প্রথম বসে থাকতাম, ভাল লাগত। তার পর অভিনয় করতে শুরু করলাম এবং এত ভাল লেগে গেল যে ওটার মধ্যেই থেকে গেলাম। আমি যে অভিনয়টাই করতে চাই, খুব কম বয়সেই সেটা রিয়্যালাইজ করেছিলাম। আর কোনও স্বপ্নই দেখিনি কোনও দিন। এটাই শুধু দেখেছিলাম। 
কোন গ্রুপে ছিলে তখন? 
প্রিয়ম: টালিগঞ্জের দিকে ‘কালীপুর অ্যাক্টিং লাভার্স’ বলে একটা দল আছে। অনেক পুরনো দল। সেভাবে তথাকথিত কোনও সেলিব্রিটি নেই, কিন্তু ওঁরা খুব নিষ্ঠার সঙ্গে কাজটা করেন। আমাদের একটা নাটক খুব জনপ্রিয় হয়েছিল— ‘কুসুমপুরের কইন্যা’। ওখানে আমি ‘কুসুম’ করতাম। 

তার পর থিয়েটার করতে করতে টেলিভিশন?
প্রিয়ম: থিয়েটারে আমি ভীষণ একটা মজা পাই। ওখানেই আমি মগ্ন ছিলাম। টেলিভিশনে চেষ্টাও করিনি। সুযোগটা আপনা-আপনিই আসে। আমি প্রথম যে সিরিয়ালটা করি ‘ইটিভি বাংলা’-র জন্য, ‘লুকোচুরি’, তাদেরই ইউনিটের কেউ সম্ভবত নাটকটা দেখতে এসেছিলেন। ওরা অনেকদিন ধরেই লিড খুঁজছিল কিন্তু পাচ্ছিল না। আমার কাছে হঠাৎই ভোরবেলা ফোন আসে যে তুমি একটু আসতে পারবে? আমার ফ্যামিলিতে কেউ অভিনয়-টেলিভিশন এই সব একেবারেই পছন্দ করে না। তারা শুধু চায় পড়াশোনা করবে, চাকরি করবে, বাড়ি চলে আসবে। প্রথমে আমি অডিশনে যাইনি। তার পরে অনেক বার বলার পরে একদিন ভোর পাঁচটার সময় আমি মাকে নিয়ে গিয়েছিলাম। ওদের এমনই অবস্থা ছিল যে, ওইদিনই বেলা ১২টার মধ্যে ওদের ডিসাইড করতে হবে যে লিড কে করবে। ভোর পাঁচটায় পৌঁছে আমি দেখলাম বেশ কিছু ছেলেমেয়ে যোগব্যায়াম করছে। আমি তো কিছুই বুঝতে পারছিলাম না। তার পর একজন এসে বললেন ডিরেক্টর তো এসে পৌঁছননি, ঠিক আছে আমিই দেখে নিচ্ছি তোমাকে। যা যা করতে বলল গড় গড় করে সব করে ফেললাম। দেখছি মায়ের মুখটা ক্রমশ গম্ভীর হয়ে যাচ্ছে, আমাকে তাড়াতাড়ি বেরোতে হবে। কিন্তু বেরনো তো হলই না। জোর করে আটকে রাখল। তার পর ডিরেক্টর এলেন। আর সেই বেলা ১২টার মধ্যেই সব ঠিকঠাক হল। ওখানেই কনট্রাক্ট সাইন হয়ে গেল। মা বসে রইল, আমি ওয়র্কশপে ঢুকে গেলাম। বাড়ি ফিরে তার পর মা বলেছিল যে, এ আবার কী, এভাবে কোনও কাজ হয় না কি? আসলে এই ইন্ডাস্ট্রি সম্পর্কে কোনও ধারণাই ছিল না আমাদের। 

পছন্দের অভিনেতা-অভিনেত্রী কারা, বলিউডে এবং বাংলায়? 
প্রিয়ম: রণবীর কপূর, দীপিকা পাডুকোন আর আলিয়া। আলিয়াকে আমার ভীষণ স্বতঃস্ফূর্ত মনে হয়।  বলিউডে কাকে ছেড়ে কার কথা বলব, এখন সবাই এত ভাল অভিনয় করছে। কে কত বড় স্টার তার চেয়ে কে কত বড় অভিনেতা সেটাই আমার কাছে প্রধান। আর কলকাতায় এখন যাঁরা কাজ করছেন তাঁদের মধ্যে ঋত্বিকদাকে খুব ভাল লাগে, যিশুদা আমার খুব ফেভারিট। মেয়েদের মধ্যে জয়া আহসানকে আমার ইদানীং ভীষণ ভাল লাগছে। চূর্ণীদির অভিনয় আমার অসম্ভব ভাল লাগে আর সোহিনীর কথা অবশ্যই বলা উচিত। আমি নিজেও বড় স্টার হতে চাই না, অনেক বড় অভিনেত্রী হতে চাই।